**TÁJÉKOZTATÁS**

**a közterületnév változással érintett lakosok részére**

A polgárok személyi adatainak és lakcímének nyilvántartásáról szóló 1992. évi LXVI. törvény 13/A. §-a alapján a központi címregiszterbe bejegyzett címelemek megváltozása miatt költözéssel nem járó lakcímváltozás esetén a címváltozásnak megfelelő **személyi azonosítóról és lakcímről szóló hatósági igazolványt** a címváltozás szerinti lakó- vagy tartózkodási hely szerint illetékes **járási hivatal hivatalból állítja ki és kézbesíti a polgár részére.**

Az illetékekről szóló 1990. évi XCIII. törvény (továbbiakban: Itv.) 33. § (2) bekezdés 51. pontja alapján a személyi azonosítót és lakcímet igazoló hatósági igazolvány igénylése évente egy alkalommal illetékmentes.

Az Itv. 33. § (2) bekezdés 32. pontja alapján az **őstermelői igazolvány cseréje**, ha arra az őstermelői igazolványban szereplő helységnév, utcanév, illetve házszám állami vagy önkormányzati döntés alapján történő változása, illetve az őstermelő lakóhelyének más megye illetékességi területéhez való csatolása miatt kerül sor illetékmentes.

Az Itv. 33. § (2) bekezdés 50. pontja szerint a **vállalkozói igazolvánnyal és az üzlet működési engedélyével kapcsolatos eljárás** illetékmentes.

Az Itv. 9. melléklet alapján a **forgalmi engedély cseréjére** irányuló eljárás illetékmentes, amennyiben arra a helyiség, az utca, egyéb helymeghatározó adat nevének vagy számának megváltozása miatt kerül sor.

**A fentiek szerint a természetes személyek okiratainak, valamint a vállalkozások működési engedélyeinek az utcanév megváltoztatása miatti cseréje illetékmentes.**

A Képviselő-testület döntéséről a hatályba lépést követően a településünkön ismert pénzügyi és közszolgáltatást nyújtó szervezeteket, gazdasági társaságokat a polgármesteri hivatal jegyzője hivatalból értesíti.